Stanovisko Európskeho hospodárskeho a sociálneho výboru — Núdzové opatrenia na podporu zamestnanosti a príjmov počas pandemickej krízy

[stanovisko z vlastnej iniciatívy]

(2021/C 517/03)

Spravodajkyňa: Cinzia DEL RIO

Rozhodnutie plenárneho zhromaždenia 26. 4. 2021 Právny základ článok 32 ods. 2 rokovacieho poriadku stanovisko z vlastnej iniciatívy Príslušná sekcia sekcia pre zamestnanosť, sociálne veci a občianstvo Prijaté v sekcii 7. 9. 2021 Prijaté v pléne 22. 9. 2021 Plenárne zasadnutie č. 563 Výsledok hlasovania (za/proti/zdržalo sa) 211/1/4

1. Závery a odporúčania

1.1. EHSV schvaľuje stratégiu EÚ na riešenie pandemickej krízy, podporu oživeniu a odolnosti hospodárskych, sociálnych a zdravotných systémov členských štátov a na zachovanie výrobného systému, zamestnanosti a podporu príjmov fyzických osôb.

1.2. EHSV súhlasí s vytvorením nástroja SURE, inovatívneho finančného nástroja európskej solidarity, ktorého cieľom je zachovať pracovné miesta, poskytnúť podporu príjmov pracovníkom a pomôcť podnikom, a zároveň nástroja, ktorý podporuje integráciu a schopnosť sociálno-ekonomickej odolnosti EÚ.

1.3. EHSV zdôrazňuje sociálnu hodnotu nástroja SURE, ktorý prostredníctvom vydávania dlhopisov na financovanie iniciatív so sociálnym účelom anticipuje program NextGenerationEU .

1.4. EHSV považuje za pozitívne, že využívanie nástroja SURE, ktorý prostredníctvom financovania systémov skráteného pracovného času, foriem podpory príjmov a pomoci podnikom chráni štvrtinu celkového zamestnaného obyvateľstva, zachováva pracovné miesta a výrobnú kapacitu podnikov a má aj pozitívny vplyv na hospodárstvo a trh práce. Treba však zdôrazniť, že takéto údaje nevykresľujú dostatočne to, aké jednotlivé opatrenia financovali rôzne krajiny, aká bola výška ich financovania a na aké kategórie pracovníkov sa pomoc vzťahovala.

1.5. EHSV navrhuje zriadiť stredisko, ktoré by monitorovalo fungovanie nástroja SURE počas celého obdobia jeho využívania a do ktorého by boli zapojení aj sociálni partneri a ďalšie organizácie občianskej spoločnosti. Jeho cieľom bude monitorovať a hodnotiť vplyv opatrení financovaných v jednotlivých krajinách, aby sa tak identifikovali aj postupy použiteľné v rámci systémov skráteného pracovného času a podpory príjmov v prípade podobných kríz aj v budúcnosti.

1.6. V čase hospodárskej krízy je rozhodujúcim faktorom rýchlosť prijímania rozhodnutí a výberu z možností. EHSV preto oceňuje, že Európska komisia promptne zriadila nástroj SURE a v krátkom čase ukončila rokovania s členskými štátmi, čo dokazuje jej schopnosť primerane reagovať na závažnú krízu.

1.7. EHSV odporúča, aby využívanie SURE bolo sprevádzané aktívnou politikou trhu práce a možnosťami odbornej prípravy a odbornej rekvalifikácie zameranými na vytvorenie stálych a kvalitných možností zamestnania, ktoré budú pôsobiť proti slabo plateným, fragmentovaným a nestálym formám práce neposkytujúcim žiadnu záruku primeraného sociálneho zabezpečenia a ovplyvňujúcim aj na verejné systémy sociálneho zabezpečenia.

1.8. EHSV považuje nástroj SURE za jeden z vhodných nástrojov, ktorý môže poskytovať zamestnávateľom stimuly na to, aby si napriek zníženiu výrobnej činnosti udržali pracovníkov. V rámci kolektívnych zmlúv je možné podporovať opatrenia na vyčlenenie určitej časti pracovného času na odbornú prípravu. Podnikom to umožní prispôsobovať zručnosti pracovníkov potrebám, pričom časť pracovného času vyčlenená na odbornú prípravu a mzda zamestnancov, ktorí sa zúčastňujú na odbornej príprave, sa hradí z prostriedkov nástroja SURE.

1.9. EHSV zdôrazňuje, že je potrebné presnejšie vymedziť a podrobnejšie a zosúladenejšie doplniť európsky sociálny rozmer, a zároveň zabezpečiť konkurencieschopnosť Európy v globálnom kontexte, a to aj so zreteľom na nové výzvy vyplývajúce zo zelenej a digitálnej transformácie, pričom treba zohľadniť opatrenia uvedené v akčnom pláne Európskeho piliera sociálnych práv vrátane opatrení a investícií na podporu zamestnanosti, odbornej prípravy a aktívnych politík trhu práce.

1.10. EHSV súhlasí s návrhom obsiahnutým v oznámení EK pozastaviť platnosť všeobecnej únikovej doložky v rámci Paktu stability a rastu a žiada, aby sa prešlo na revidovaný a vyvážený rámec hospodárskeho riadenia, ktorý by bol zameraný na podporu produktívnych investícií. Bude nevyhnutné pomôcť členským štátom dostať ich vlastné verejné financie na udržateľný základ a posilniť tak dôveru v investície.

1.11. EHSV sa domnieva, že konsenzus a zapojenie sociálnych partnerov sú prínosom európskych a vnútroštátnych politík. Ich zapojenie aj do činností spolufinancovaných z nástroja SURE je preto veľmi dôležité, pričom treba zohľadniť aj kolektívne vyjednávanie v určitých sektoroch, ktoré kríza zasiahla najviac. Je však dôležité, aby zapojenie sociálnych partnerov bolo reálne a legitímne, a nielen čisto formálne.

1.12. EHSV v plnej miere uznáva pozitívne výsledky nástroja SURE, ktoré sú uvedené v správe Komisie z marca 2021 a podporuje návrh trvalo ho v záujme podpory pracovníkov a podnikov stanoviť ako nástroj integrácie a sociálno-ekonomickej odolnosti EÚ v čase kríz, ako je táto, a to aj na základe monitorovania a hodnotenia Strediska pre monitorovanie nástroja SURE, ktoré EHSV navrhuje zriadiť.

1.13. EHSV víta odporúčanie Komisie (EÚ) 2021/402 ( 1 ) (EASE), v ktorom sa uplatňuje strategický prístup postupného prechodu od núdzových opatrení prijatých počas pandémie na nové opatrenia potrebné na zabezpečenie oživenia sprevádzaného tvorbou veľkého počtu pracovných miest, a to predovšetkým prostredníctvom aktívnych politík na trhu práce, ako sú napríklad dočasné stimuly na prijímanie do zamestnania pre zraniteľné skupiny, príležitosti na zvyšovanie úrovne zručností a rekvalifikáciu, či podpora pre podnikateľov, a to aj v sociálnom hospodárstve.

2. Úvod

2.1. Pandémia, ktorá ešte stále prebieha, vážne poškodila európske hospodárstvo. EHSV víta hospodárske a sociálne opatrenia, ktoré EÚ zaviedla prostredníctvom mimoriadnych nástrojov s cieľom riešiť dôsledky pandemickej krízy. Tieto opatrenia predstavujú veľkú príležitosť dosiahnuť, aby bola Európa spravodlivejšia a solidárnejšia, s konkurencieschopným sociálnym trhovým hospodárstvom, a zároveň čeliť novým výzvam spojeným so zelenou a digitálnou transformáciou. Medzi tieto nástroje patria okrem plánu NextGenerationEU aj: — vnútroštátne opatrenia prijaté v rámci flexibility fiškálnych pravidiel EÚ, — vnútroštátne opatrenia na podporu likvidity, schválené na základe dočasných a flexibilných pravidiel štátnej pomoci, — posilnenie úverových liniek zaručených Európskou investičnou bankou (EIB) podnikom prostredníctvom vytvorenia nového záručného fondu, — Európsky mechanizmus pre stabilitu (EMS) zavedený prostredníctvom zmien a doplnení Lisabonskej zmluvy s cieľom ponúkať nepodmienené pôžičky v oblasti zdravia, — Európsky nástroj dočasnej podpory na zmiernenie rizík nezamestnanosti v núdzovej situácii (SURE).

2.2. Cieľom tohto stanoviska je analyzovať vplyv núdzových opatrení na obmedzenie nezamestnanosti, podporu príjmov a podporu podnikov s osobitným zameraním na nástroj SURE.

2.3. Do apríla 2020 bolo do programov skráteného pracovného času ( 2 ) alebo podobných opatrení zavedených ad hoc na riešenie čiastočnej alebo úplnej dočasnej straty pracovného času zahrnutých viac ako 50 miliónov pracovníkov v rôznych krajinách. Nadácia Eurofound zaznamenala 500 opatrení, z ktorých väčšina sa zameriavala na pomoc podnikom (35 %), podporu príjmu (okrem opatrení týkajúcich sa skráteného pracovného času, 20 %) a ochranu zamestnanosti (13 %) ( 3 ) . Kríza najviac zastihla podniky pôsobiace v oblasti výroby, obchodu, služieb, cestovného ruchu a kultúry ( 4 )

2.4. Rôzne formy podpory na náhradu neodpracovaných hodín, ktoré existujú vo väčšine európskych krajín, predstavujú najpoužívanejší nástroj na ochranu pracovných miest v období hospodárskej krízy, pretože majú pozitívny vplyv na pracovníkov a podniky. Vo svojej správe z roku 2020 týkajúcej sa prezentácie programu SURE Európska komisia zdôrazňuje, že „[p]rogramy skráteného pracovného času zabránia zbytočnému prepúšťaniu, a tým pomôžu odvrátiť dočasné otrasy, ktoré by mohli mať závažnejšie a dlhodobejšie negatívne následky pre hospodárstvo a pracovný trh členských štátov. Zároveň sa tak pomôže udržať úroveň príjmu domácností a zachovať výrobná kapacita a ľudský kapitál podnikov a hospodárstva ako celku. ( 5 ) “.

2.5. V krajinách, v ktorých takéto programy už existovali, prijali vlády opatrenia ad hoc na zjednodušenie prístupu, kritérií oprávnenosti, rozšírenie krytia a zvýšenie hospodárskej podpory, avšak s veľkými rozdielmi medzi jednotlivými krajinami ( 6 )

2.6. Tieto opatrenia umožnili spoločnostiam pokryť skrátenie pracovného času v dôsledku zníženia hospodárskej činnosti s obmedzenými alebo neexistujúcimi nákladmi, čím sa výrazne zníži počet pracovných miest, ktorých existencia je ohrozená v dôsledku nedostatočnej likvidity. Niektoré kategórie pracovníkov na atypických pracovných miestach zostali vo viacerých krajinách vylúčené z tejto podpory, najmä pracovníci s príležitostnými pracovnými zmluvami, agentúrni pracovníci a v niektorých prípadoch aj agentúrni pracovníci a zamestnanci s pracovnými zmluvami na dobu určitú, zatiaľ čo v iných krajinách boli systémy verejnej pomoci rozšírené aj na niektoré formy samostatnej zárobkovej činnosti ( 7 ) . Medzi jednotlivými krajinami existujú rozdiely v spôsobe a kritériách prístupu k týmto subvenciám, pokiaľ ide o krytie, príjemcov, trvanie a pod. ( 8 )

2.7. Systémy skráteného pracovného času pomohli predísť skončeniam pracovného pomeru, čo šetrí nemalé náklady podnikom aj pracovníkom. Tieto opatrenia na udržanie pracovných miest v druhom štvrťroku 2020 výrazne znížili stratu pracovných miest, a to z odhadovaných 12 % na 4 % v krajinách OECD. Z údajov v EÚ vyplýva, že v druhom štvrťroku 2020 sa počet oficiálne zamestnaných pracovníkov, ktorí odpracovali nula hodín, v porovnaní s rovnakým obdobím v roku 2019 zdvojnásobil na 17 % ( 9 )

2.8. Treba zvážiť vplyv krízy zamestnanosti na ženy a mladých ľudí, ktorí sú často zamestnaní na základe atypických zmlúv, majú nízke mzdy a častejšie nestále zamestnanie, ktoré neposkytuje žiadnu záruku primeraného sociálneho zabezpečenia. Okrem toho tvoria veľmi vysoké percento pracovnej sily v odvetví cestovného ruchu, ubytovacích a stravovacích služieb, ktoré kríza zasiahla obzvlášť silno, ako aj v sektore kultúry, voľného času a v neziskovom sektore sociálnych služieb. Aj v rámci hospodárskej obnovy treba po dohode so sociálnymi partnermi navrhnúť reformy a stanoviť osobitné opatrenia na riešenie rodových a vekových nerovností, ktoré existovali už aj pred súčasnou krízou, a zaviesť krátkodobé, strednodobé a dlhodobé opatrenia ( 10 )

2.9. Spolu s opatreniami na podporu skrátenia pracovného času prijalo niekoľko krajín aj ochranné opatrenia proti prepúšťaniu v podnikoch, ktoré poberajú verejnú podporu v rámci systému podpory na náhradu neodpracovaných hodín, aby sa zabránilo zneužívaniu počas krízového obdobia a aby sa vytvorili podmienky na využívanie verejnej podpory z národných a európskych zdrojov s cieľom zabrániť prepúšťaniu a dočasne podporovať podniky až do obnovenia hospodárskej činnosti. V niektorých krajinách samotné kolektívne zmluvy stanovujú zákaz prepúšťania v prípade verejnej pomoci ( 11 )

2.10. Dôležitú úlohu v tejto súvislosti zohrávajú špecifické dohody a protokoly uzavreté v rámci kolektívneho vyjednávania, a to buď s cieľom čeliť krízovej situácii v oblasti zdravia na pracoviskách a riešiť ju, alebo zaviesť počas pandémie zmluvné ustanovenia ad hoc, ktorými sa mení organizácia práce a pracovné podmienky (napr. Nemecko, Francúzsko, Taliansko, Švajčiarsko, Španielsko, Rakúsko, Dánsko). V niektorých krajinách boli prijaté aj iné formy podpory podnikania (moratórium na úvery, odklad alebo pozastavenie platenia daní, nájomného alebo sociálnych odvodov), ktoré odďaľujú platobné záväzky a sú určené na podporu podnikov, najmä MSP, alebo samostatne zárobkovo činných osôb s cieľom udržať pracovné miesta a zabezpečiť krátkodobú likviditu.

3. Charakteristiky, nariadenie a prvé výsledky nástroja SURE

3.1. Európsky nástroj SURE je dočasný fond, ktorý poskytuje finančnú podporu vo forme úverov za zvýhodnených podmienok vo výške až 100 miliárd EUR členským štátom na boj proti nezamestnanosti, podporu systémov skráteného pracovného času a podporu príjmov pre všetkých pracovníkov. Fond bol vytvorený na obdobie do 31. decembra 2022.

3.2. Dlhopisy, ktoré prvý raz vydala Európska komisia v rámci nástroja SURE, sú „sociálne dlhopisy“, ktoré zaručujú tým, ktorí investujú do takýchto dlhopisov, že mobilizované finančné prostriedky sú skutočne účelovo viazané na sociálne účely. Dopyt bol 10-krát vyšší ako ponuka a zabezpečil konkurencieschopnú návratnosť na trhu.

3.3. Rada od jeho zavedenia pridelila na základe návrhov Komisie 19 členským štátom viac ako 90 % celkového finančného krytia ( 12 ) . Z týchto štátov 15 tento nástroj použilo na pomoc pri financovaní systémov skráteného pracovného času alebo podobných opatrení a 14 krajín financovalo aj opatrenia na podporu samostatne zárobkovo činných osôb.

3.4. Niektoré krajiny o pridelenie finančných prostriedkov z nástroja SURE nepožiadali, pričom uvádzali rôzne dôvody: v niektorých krajinách boli dostupné vnútroštátne finančné prostriedky dostatočné na pokrytie dodatočných verejných výdavkov súvisiacich so zvýšením nezamestnanosti; dodatočné zdroje bolo možné na trhu obstarať za rovnako výhodné sadzby; v niektorých prípadoch bolo ich rozhodnutie spôsobené nákladmi spojenými s administratívnymi postupmi týkajúcimi sa prístupu k SURE, ďalšie krajiny používali dočasné opatrenia, ktoré zaviedla EK, pokiaľ ide o rozpočtovú flexibilitu a štátnu pomoc ( 13 )

3.5. Na základe správ, ktoré poskytli členské štáty, EK v správe z marca 2021 ( 14 ) odhaduje, že v roku 2020 nástroj SURE poskytol podporu 25 až 30 miliónom pracovníkov, čo zodpovedá štvrtine celkovej zamestnanej populácie v prijímajúcich členských štátoch. Ide o približne 21,5 milióna zamestnancov a 5 miliónov samostatne zárobkovo činných osôb. Okrem toho tento nástroj využilo 1,5 až 2,5 milióna podnikov, čo predstavuje 12 – 16 % podnikov v prijímajúcich členských štátoch ( 15 )

3.6. V správe sa zdôrazňuje, že systémy verejnej podpory financované prostredníctvom nástroja SURE prinášajú zníženie nákladov práce pre podniky a ponúkajú alternatívnu podporu príjmu domácností s lepšími výsledkami ako tradičné dávky v nezamestnanosti. EK okrem toho zdôrazňuje, že systémy podpory zamestnanosti sú účinnejšie v krajinách, ktoré už mali vnútroštátne systémy pomoci na zmiernenie vplyvu nezamestnanosti.

3.7. Do konca roka 2020 sa už využilo 80 % celkových plánovaných verejných výdavkov na oprávnené opatrenia. Takmer všetky členské štáty už využili alebo plánujú využiť celú sumu, ktorá im bola poskytnutá v rámci nástroja SURE.

3.8. Členské štáty vďaka vysokému úverovému ratingu EK využitím nástroja SURE ušetrili približne 5,8 miliardy eur na úrokoch v porovnaní s prípadom, keby vydali vlastné štátne dlhopisy. Budúce vyplácanie prostriedkov prinesie pravdepodobne ďalšie úspory.

4. Všeobecné pripomienky

4.1. EHSV schvaľuje stratégiu EÚ na riešenie pandemickej krízy, podporu oživeniu a odolnosti hospodárskych, sociálnych a zdravotných systémov členských štátov a na ochranu zamestnanosti a domnieva sa, že by mohla presnejšie vymedziť a podrobnejšie doplniť európsky sociálny rozmer a zároveň zabezpečiť konkurencieschopnosť Európy v globálnom kontexte. V akčnom pláne na vykonávanie Európskeho piliera sociálnych práv sa stanovujú opatrenia, ktoré sa majú prijať na podporu investícií potrebných na udržateľný a inkluzívny rast.

4.2. EHSV už niekoľkokrát zdôraznil, že je potrebné dosiahnuť väčšiu hospodársku a sociálnu konvergenciu EÚ s cieľom posilniť konkurencieschopnosť európskeho sociálneho trhového hospodárstva, zabezpečiť, aby všetci občania mohli v plnej miere využívať svoje práva, a podporovať budovanie trhu práce schopného prispôsobiť sa zmenám zavedeným krokmi a stratégiami, ktoré sú v súlade s Európskym pilierom sociálnych práv a zelenou a digitálnou transformáciou. Je nevyhnutné, aby členské štáty dobre využívali podporu, ktorú dostávajú z Mechanizmu na podporu obnovy a odolnosti ( 16 )

4.3. Je dôležité podporovať rast a produktivitu udržateľných podnikov, a to vrátane MSP a mikropodnikov. Nástroj SURE je jedným z vhodných nástrojov, ktorý môže poskytovať zamestnávateľom stimuly na to, aby si napriek zníženiu výrobnej činnosti udržali pracovníkov. Mali by sa podporovať aj kolektívne zmluvy o nových formách úpravy pracovného času zamerané na uľahčenie prístupu ku kurzom odbornej prípravy, ako aj opatrenia na podporu podnikov s cieľom udržať pracovné miesta a zručnosti a zachovať príjmy.

4.4. Nástroj SURE je kľúčovým nástrojom na ochranu pracovníkov a zmiernenie vážneho sociálno-ekonomického vplyvu pandémie na systém zamestnanosti, a to tak finančnou podporou vnútroštátnych systémov skráteného pracovného času a podobných opatrení, a to aj v prípade stálych pracovných pomerov, čím sa chránia pracovné miesta, obmedzuje nezamestnanosť a strata príjmov pracovníkov, ako aj podporou pre podniky, pokiaľ ide o ich náklady súvisiace s odvodmi do fondu zamestnanosti a sociálne odvody, ktoré sú do veľkej miery kryté z verejných zdrojov prostredníctvom núdzových opatrení.

4.5. EHSV oceňuje promptnosť Komisie pri predkladaní návrhu na zriadenie nástroja SURE, ako aj okamžité rokovania s členskými štátmi ukončené v priebehu niekoľkých týždňov. Nástrojom SURE sa zdôrazňuje význam systémov skráteného pracovného času a krátkodobej podpory príjmov, a zároveň je to stimul pre členské štáty, aby ich využívali. Jedným z cieľov európskeho semestra je v strednodobom a dlhodobom horizonte podporovať investície zamerané na dosiahnutie plnej a stabilnej zamestnanosti a na boj proti novým formám chudoby, a to aj prostredníctvom sociálne udržateľných štrukturálnych reforiem.

4.6. EHSV považuje finančnú podporu vo forme úverov za zvýhodnených podmienok, ktoré EÚ poskytuje členským štátom, za dôležitú a víta skutočnosť, že dlhopisy vydané Európskou komisiou sú „sociálnymi dlhopismi“ na konkrétne účely.

4.7. Financovanie systémov skráteného pracovného času a foriem podpory príjmov majú pozitívny vplyv na hospodárstvo ako celok, keďže vzťah medzi zamestnávateľom a pracovníkom zostáva zachovaný, čo pomáha udržať zručnosti pracovníkov a výrobnú kapacitu podnikov a zabraňuje vzniku ďalších negatívnych a pretrvávajúcich vplyvov pandémie na hospodárstvo a trh práce.

4.8. EHSV sa domnieva, že zriadenie nástroja SURE je ďalším krokom k vytvoreniu solidárneho systému v EÚ, ktorý rešpektuje zásady subsidiarity a proporcionality, keďže ide o istý druh európskeho bezpečnostného aktíva, ktorý sa dá posilniť európskymi dlhopismi, ktoré sa použijú aj na financovanie programu NextGenerationEU ( 17 ) . EHSV vyzdvihuje významnú výhodu nástroja SURE, ktorou je schopnosť preukázať, že EÚ vie v prípade potreby vytvoriť úverovú kapacitu a vydať spoločné bezpečné aktívum aj s použitím metódy Spoločenstva, nielen prostredníctvom medzivládnych dohôd, ako to bolo v prípade ESM či ENFS.

4.9. EHSV žiada, aby sa preskúmali postupy poskytovania pomoci a prístupu k financovaniu z nástroja SURE s cieľom zjednodušiť administratívne postupy a mechanizmy podávania správ.

4.10. EHSV odporúča spojiť využívanie nástroja SURE s aktívnymi verejnými politikami a odbornou prípravou a rekvalifikáciou, ktoré budú prospešné pre pracovníkov aj pre podniky ( 18 ) . V tejto súvislosti opäť vyvstáva otázka, ako zefektívniť služby zamestnanosti aj v čase krízy. Počas období nedobrovoľného skracovania pracovného času by sa mali podporovať kurzy odbornej prípravy zamerané na rekvalifikáciu alebo na sprevádzanie prechodu na nové, stabilné pracovné príležitosti s vyššou kvalifikáciou. Takýchto príkladov aktívnych politík v tejto oblasti je však žiaľ poskromne ( 19 )

4.11. EHSV sa domnieva, že opatrenia z nástroja SURE by mali v jednotlivých členských štátoch pokrývať všetkých zamestnancov a všetky druhy samostatnej zárobkovej činnosti a atypickej práce, čo sa týka najmä mladých ľudí.

4.12. K dispozícii je len málo údajov, vyplýva z nich však, že sociálnych partnerov nezapojili aktívne ani európske ani vnútroštátne inštitúcie do diskusie o tom, ako najlepšie využiť nástroj SURE. EHSV odporúča, aby sa stanovil príslušný stály konzultačný mechanizmus.

4.13. EHSV vzal na vedomie odhady osôb a podnikov, ktoré využívajú podporu z nástroja SURE ( 20 ) , konštatuje však, že z týchto údajov nevyplýva dostatočne jasne to, aké opatrenia zaviedli a financovali jednotlivé krajiny a aká bola výška ich financovania, ani to, aký vplyv mali, pokiaľ ide o zníženie rizika nezamestnanosti a podporu príjmov.

5. Konkrétne pripomienky – vplyv

5.1. Pandemická kríza spôsobila obrovský tlak na hospodárske, sociálne aj zdravotné systémy EÚ a zasiahla životy ľudí, činnosť podnikov a zvýšila nerovnosť v rámci každej krajiny a v niektorých prípadoch aj medzi jednotlivými krajinami. EHSV preto zastáva názor, že je potrebné presnejšie vymedziť a podrobnejšie a zosúladenejšie doplniť európsky sociálny rozmer, pričom treba zohľadniť opatrenia uvedené v akčnom pláne Európskeho piliera sociálnych práv a zároveň zabezpečiť konkurencieschopnosť Európy v globálnom kontexte.

5.2. EHSV už poukázal ( 21 ) na to, že je potrebné obnoviť proces preskúmania rámca správy hospodárskych záležitostí EÚ, ktorá bola oznámením Komisie z 20. marca 2020 pozastavená do roku 2022 ( 22 ) . EHSV podporuje toto oznámenie, v ktorom sa vyjadruje zámer rozhodnúť o budúcej deaktivácii všeobecnej únikovej doložky Paktu stability a rastu na báze celkového posúdenia hospodárskej výkonnosti na základe kvantitatívnych kritérií. EHSV preto žiada prechod na revidovaný a vyvážený rámec hospodárskeho riadenia, ktorý by bol zameraný na prosperitu, so zjednodušenými pravidlami a zníženou procyklickosťou, ktorá by odrážala situáciu po skončení pandémie. Bude nevyhnutné pomôcť členským štátom dostať svoje verejné financie na udržateľný základ a posilniť tak dôveru v investície.

5.3. EHSV podporuje prijatie nástroja SURE ako jedného z opatrení hospodárskeho a sociálneho balíka na boj proti účinkom pandémie a inovatívneho finančného nástroja európskej solidarity, ktorý anticipujúc mechanizmus programu NextGenerationEU po prvý raz vydáva dlhopisy na sociálne účely.

5.4. Nástroj SURE sa vo svojich rôznych formách a v súlade s vnútroštátnymi právomocami v oblasti ochrany ukázal ako bezpečnostná a záchranná sieť pre existujúce pracovné miesta a záruka pre podniky. Je však potrebné, aby opatrenia sociálnej ochrany prijaté v rámci nástroja SURE boli sprevádzané aktívnou politikou trhu práce na vytvorenie dobrých a stálych možností zamestnania a systémov zosúlaďovania zručností, ktoré budú pôsobiť proti slabo plateným, fragmentovaným a nestálym formám práce neposkytujúcim žiadnu záruku primeraného sociálneho zabezpečenia a ovplyvňujúcim aj verejné systémy sociálneho zabezpečenia.

5.5. EHSV víta odporúčanie Európskej komisie EASE prijaté v rámci vykonávania Európskeho piliera sociálnych práv a zamerané na účinnú aktívnu podporu zamestnanosti po kríze spôsobenej ochorením COVID-19. Zdôrazňuje jeho strategický prístup postupne prejsť od núdzových opatrení prijatých počas pandémie na nové opatrenia potrebné na zabezpečenie oživenia sprevádzaného tvorbou veľkého počtu pracovných miest, a to predovšetkým v zelenom a digitálnom sektore. Účinne politiky podporujúce vytváranie kvalitných pracovných miest a zmeny zamestnania by mali byť sprevádzané dobre fungujúcimi službami zamestnanosti, ktoré poskytujú cielenú podporu uchádzačom o zamestnanie, predovšetkým mladým ľuďom, ženám a podnikateľom v sociálnej oblasti.

5.6. Podľa EHSV je dohoda so sociálnymi partnermi a ich zapojenie prínosom, a preto je veľmi dôležité ich zapojenie na európskej aj vnútroštátnej úrovni s cieľom porovnávať, zabezpečiť účasť a rokovať o činnostiach spolufinancovaných z nástroja SURE, pričom sa zohľadní aj kolektívne vyjednávanie v určitých sektoroch, ktoré kríza zasiahla najviac. Je však dôležité, aby zapojenie sociálnych partnerov bolo reálne a legitímne, a nielen čisto formálne.

5.7. EHSV výslovne poukazuje na to, že bude dôležité, aby sa zdroje nástroja SURE využívali aj na financovanie opatrení na obmedzenie šírenia vírusu na pracoviskách, a to prostredníctvom opatrení a krokov zameraných na prevenciu a ochranu bezpečnosti a zdravia, čím sa znížia náklady, ktoré podniky vynaložili na prispôsobenie výroby bezpečnostným požiadavkám.

5.8. EHSV navrhuje zriadiť stredisko, ktoré by monitorovalo fungovanie nástroja SURE počas celého obdobia jeho využívania a bolo otvorené aktívnej účasti sociálnych partnerov a ďalších organizácií občianskej spoločnosti, s cieľom monitorovať a hodnotiť vplyv opatrení financovaných v jednotlivých krajinách, analyzovať osvedčené postupy a systémy ochrany zavedené v jednotlivých krajinách, aby sa tak identifikovali postupy použiteľné v rámci systémov skráteného pracovného času a podpory príjmov v prípade kríz aj v budúcnosti.

5.9. EHSV v plnej miere uznáva pozitívne výsledky nástroja SURE, ktoré sú uvedené v správe Komisie z marca 2021. Program SURE vyhovuje dočasným požiadavkám na podporu členských štátov s cieľom pomôcť pracovníkom a podnikom prekonať krízu, zachovať pracovné miest a vydláždiť cestu pre hospodárske a sociálne oživenie. EHSV podporuje návrh v záujme podpory pracovníkov a podnikov trvalo stanoviť SURE ako nástroj integrácie a sociálno-ekonomickej odolnosti EÚ v čase kríz, ako je táto, a to aj na základe monitorovania a hodnotenia Strediska pre monitorovanie nástroja SURE. Tento návrh vychádza z diskusie, do ktorej boli zapojené vlády, sociálni partneri, organizácie občianskej spoločnosti, akademická obec a vedci z rôznych európskych krajín, ako aj v rámci samotnej Komisie ( 23 )

5.10. V prípade hospodárskej krízy EHSV vyzýva európske inštitúcie, aby zohrávali účinnejšiu a podpornejšiu úlohu v sociálnej oblasti, predovšetkým pokiaľ ide o reguláciu a financovanie opatrení na podporu pracovníkov a podnikov, podporovali verejnú diskusiu zameranú na zavedenie stáleho európskeho systému poistenia v nezamestnanosti, založeného na odlišnom právnom základe, pričom by mali zohľadniť predchádzajúce stanoviská EHSV ( 24 )

V Bruseli 22. septembra 2021 Predsedníčka Európskeho hospodárskeho a sociálneho výboru Christa SCHWENG

(1) Odporúčanie Komisie (EÚ) 2021/402 zo 4. marca 2021 týkajúce sa účinnej aktívnej podpory zamestnanosti po kríze spôsobenej ochorením COVID-19 (EASE) (Ú. v. EÚ L 80, 8.3.2021, s. 1).

(2) Covid-19: Implications for Employment and working life, Eurofound, marec 2021.

(3) Covid-19: Policy responses across Europe, Eurofound, jún 2020.

(4) OECD Employment Outlook 2021, kap. 2.

(5) COM(2021) 148 final. SURE: Zhodnotenie po šiestich mesiacoch, 22. marca 2021; pozri okrem iného Brífing Európskeho parlamentu o vykonávaní nástroja SURE, apríl 2021.

(6) OECD- Employment Outlook 2021, kap. 2, tabuľka 2.1 Job retention schemes in OECD countries – tamže Eurofound.

(7) Covid-19: Policy responses across Europe, Eurofound, jún 2020.

(8) Údaje OECD, ETUI, EK, EP.

(9) Covid-19: Policy responses across Europe, Eurofound, jún 2020, údaje Eurostatu, ktoré spracovala nadácia Eurofound.

(10) Analýza EK, Eurofound a pozri tiež ILO-UN Women Joint Programme , Policy tool, Assessing the gendered employment impacts of Covid-19 and supporting a gender-responsive recovery, marec 2021.

(11) ETUI – Policy Brief No 7, 2020.

(12) COM(2021) 148 final. SURE: Zhodnotenie po šiestich mesiacoch, 22. marca 2021; pozri okrem iného Brífing Európskeho parlamentu o vykonávaní nástroja SURE, apríl 2021, a webové stránky Európskej komisie určené pre nástroj SURE s aktualizáciou prostriedkov pridelených prostriedkov členským štátom.

(13) Eurofound, tamže, kapitola 3, 2021.

(14) COM(2021) 105 final, Oznámenie Komisie Rade – Rok od vypuknutia pandémie COVID-19: reakcia fiškálnej politiky.

(15) COM(2021) 148 final. SURE: Zhodnotenie po šiestich mesiacoch, 22. marca 2021; pozri okrem iného Brífing Európskeho parlamentu o vykonávaní nástroja SURE, apríl 2021.

(16) Uznesenie EHSV na tému Príspevok Európskeho hospodárskeho a sociálneho výboru k pracovnému programu Európskej komisie na rok 2022, jún 2021, 2021, (Ú. v. EÚ C 341, 24.8.2021, s. 1).

(17) Christina Katami, Protecting employment in 2021 and beyond: what can the new SURE instrument do?, strategický dokument nadácie ELIAMEP, 2021; L. Andor, Protecting Jobs and Incomes in Europe: Towards an EU Capacity for Employment Stabilisation in the Pandemic Period, 2021, in Caetano J:, Vieira I., Caleiro A., New Challenges for the Eurozone Governance.

(18) COVID-19: Implications for Employment and working life, Eurofound, marec 2021.

(19) OECD – Employment Outlook, kap. Combining job retention policies with job reallocation, 2021 a Eurofound, tamže, s príkladmi opatrení, ktoré prijali niektoré krajiny.

(20) COM(2021) 148 final.

(21) Uznesenie EHSV na tému Príspevok Európskeho hospodárskeho a sociálneho výboru k pracovnému programu Európskej komisie na rok 2022, prijaté na plenárnom zasadnutí v júni 2021,(Ú. v. EÚ C 341, 24.8.2021, s. 1).

(22) COM(2020) 123 final.

(23) Pozri Christina Katami, Protecting employment in 2021 and beyond: what can the new SURE instrument do?, strategický dokument nadácie ELIAMEP, 2021; L. Andor, Protecting Jobs and Incomes in Europe: Towards an EU Capacity for Employment Stabilisation in the Pandemic Period, 2021, in Caetano J:, Vieira I., Caleiro A., New Challenges for the Eurozone Governance; pozri správu EK a Eurofound + OECD (Covid-19: Implications for Employment and working life, Eurofound, marec 2021; COM(2021) 148 final. SURE: Zhodnotenie po šiestich mesiacoch, 22. marca 2021; pozri okrem iného Brífing Európskeho parlamentu o vykonávaní nástroja SURE, apríl 2021).

(24) Stanovisko EHSV o spoločných minimálnych normách, (Ú. v. EÚ C 97, 24.3.2020, s. 32); Beblavý Miroslav, Karolien Lenaerts, Feasibility and added value of a European Unemployment Benefits Scheme, CEPS, 2017.